CELEX: 32019D1017
Language: sl
Date: 2019-06-14 00:00:00
Title: Sklep Sveta (EU) 2019/1017 z dne 14. junija 2019 o stališču, ki se v imenu Evropske unije zastopa v svetu članic Mednarodnega sveta za oljke (IOC) glede pogojev za pristop vlade Gruzije k Mednarodnemu sporazumu o oljčnem olju in namiznih oljkah iz leta 2015

21.6.2019   
               
               
                  SL
               
               
                  Uradni list Evropske unije
               
               
                  L 165/66
               
            
         SKLEP SVETA (EU) 2019/1017
         z dne 14. junija 2019
         o stališču, ki se v imenu Evropske unije zastopa v svetu članic Mednarodnega sveta za oljke (IOC) glede pogojev za pristop vlade Gruzije k Mednarodnemu sporazumu o oljčnem olju in namiznih oljkah iz leta 2015
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 207(3) v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:
         
                     (1)
                  
                  
                     Mednarodni sporazum o oljčnem olju in namiznih oljkah iz leta 2015 (v nadaljnjem besedilu: Sporazum) je bil v imenu Unije v skladu s Sklepom Sveta (EU) 2016/1892 (1) podpisan 18. novembra 2016 na sedežu Združenih narodov v New Yorku s pridržkom njegove poznejše sklenitve. Sporazum je v skladu s svojim členom 31(2) začel začasno veljati 1. januarja 2017.
                  
               
                     (2)
                  
                  
                     Sporazum je bil sklenjen dne 17. maja 2019 s Sklepom Sveta (EU) 2019/848 (2).
                  
               
                     (3)
                  
                  
                     Na podlagi člena 29 Sporazuma lahko svet članic Mednarodnega sveta za oljke (v nadaljnjem besedilu: svet članic) določi pogoje za pristop katere koli vlade k Sporazumu.
                  
               
                     (4)
                  
                  
                     Vlada Gruzije je v skladu s Sporazumom uradno zaprosila za pristop. Zato bi moral svet članic biti pozvan, da na prihodnjem zasedanju sveta članic ali s postopkom za sprejemanje sklepov sveta članic z izmenjavo pisem določi pogoje za pristop Gruzije glede deležev v IOC in roka za deponiranje listine o pristopu.
                  
               
                     (5)
                  
                  
                     Ker se v Gruziji razvijajo oljčni sektorji tako na področju porabe kot proizvodnje, bi njen pristop pod določenimi pogoji okrepil IOC, zlasti glede poenotenja nacionalnega in mednarodnega prava o lastnostih oljčnih proizvodov, da se odstranijo vse trgovinske ovire.
                  
               
                     (6)
                  
                  
                     Primerno je, da se določi stališče, ki se v imenu Unije zastopa v svetu članic, saj bodo imeli sklepi, ki bodo sprejeti, pravni učinek na Unijo, zlasti ker bodo vplivali na uravnoteženost odločanja v svetu članic, kadar se sklepi ne sprejemajo s soglasjem v skladu s členom 10(4) Sporazuma –
                  
               SPREJEL NASLEDNJI SKLEP:
         
            Člen 1
            Stališče, ki se v imenu Unije zavzame v svetu članic Mednarodnega sveta za oljke na njegovem prihodnjem zasedanju ali v okviru postopka za sprejetje sklepov na svetu članic na podlagi izmenjave pisem, glede pogojev za pristop vlade Gruzije k Sporazumu, je določeno v Prilogi.
         
         
            Člen 2
            Ta sklep začne veljati na dan sprejetja.
         
         
            V Luxembourgu, 14. junija 2019
            
               
                  Za Svet
               
               
                  Predsednik
               
               E.O. TEODOROVICI
            
         
         
            (1)  Sklep Sveta (EU) 2016/1892 z dne 10. oktobra 2016 o podpisu Mednarodnega sporazuma o oljčnem olju in namiznih oljkah iz leta 2015 v imenu Evropske unije in o njegovi začasni uporabi (UL L 293, 28.10.2016, str. 2).
         
            (2)  Sklep Sveta (EU) 2019/848 z dne 17. maja 2019 o sklenitvi, v imenu Evropske unije, Mednarodnega sporazuma o oljčnem olju in namiznih oljkah iz leta 2015 (UL L 139, 27.5.2019, str. 1).
      
      
         
            PRILOGA
            Unija na prihodnjem zasedanju sveta članic ali v postopku za sprejemanje sklepov sveta članic z izmenjavo pisem podpre pristop vlade Gruzije k Sporazumu, pod pogojem da se deleži Gruzije izračunajo po formuli iz člena 11 Sporazuma in da rok za deponiranje listine o pristopu Gruziji omogoči hiter pristop k Sporazumu. Če se deponiranje listine podaljša, lahko Unija v nadaljnjih sklepih, ki jih sprejme svet članic, podpre podaljšanje roka za deponiranje listine.